**Прв јавен состанок на Агенцијата за аудио и аудиовизуелни медиумски услуги за 2019г.**

**Добиени ставови и мислења и став на Агенцијата по истите**

**29.03.2019 година**

Првиот јавен состанок на Агенцијата за аудио и аудиовизуелни медиумски услуги се одржа во просториите на Агенцијата, Палата Панко Брашнаров, на 29 март 2019 година, со почеток во 12 часот.

Воведно обраќање имаше директорот на Агенцијата, д-р Зоран Трајчевски, кој ги презентираше активностите од изминатиот квартал, спроведени согласно Годишната програма за работа на Агенцијата. Во пресрет на кампањата за претседателските избори и за локалните избори во општините Дебар, Ново Село и Охрид, Агенцијата потсети на правилата кои се однесуваат на изборното медиумско претставување на радиодифузерите, а посебен акцент беше ставен на имплементацијата на одредбите за платено политичко рекламирање (ППР).

На крајот на состанокот беше отворена панел дискусија, на која присутните имаа можност да постават прашања и да дадaт свои коментари.

**Панел дискусија: прашања и мислења од присутните**

***Симона Стефковска од ТВ Телма*** постави две прашања. Првото во однос на извештајот за емитувана платена политичка програма, односно дали радиодифузерите треба да го достават до Агенцијата за аудио и аудиовизуелни медиумски услуги, најдоцна до 8 или 10 април 2019 година. Второто прашање се однесуваше на спојувањето на блокови за емитување платено политичко рекламирање (ППР) на еден реален час.

**Одговор на Емилија Јаневска, Раководителка на Секторот за Програмски работи** *–*Според Изборниот законик, Државната изборна комисија ги надоместува трошоците за емитуваното платено политичко рекламирање на радиодифузерите, печатените медиуми и интернет порталите. Радиодифузерите се должни на Државната изборна комисија да и достават медиа план за реализираното ППР, фактура и извештај за реализирана услуга кој ќе биде потпишан и од радиодифузерот и од тој што ја нарачал услугата. Пред Државната изборна комисија да ги исплати трошоците за платеното политичко рекламирање, Агенцијата има обврска да и достави податоци за емитуваното платено политичко рекламирање на радиодифузерите. Бидејќи е голем бројот на радиодифузери, за да нема пречки во процесот на исплата на трошоците, Агенцијата ќе побара од радиодифузерите да достават извештаи во два периоди од изборниот процес. Првиот извештај ќе биде за емитуваното платено политичко рекламирање од 1 до 7 април 2019 година, бидејќи обврската на Агенцијата е на десетиот ден од почетокот на изборната кампања да достави податоци до ДИК. Тоа значи дека радиодифузерите треба да достават извештај до Агенцијата до 8 април. На 9 април Агенцијата ќе ги обработи сите извештаи и ќе достави извештај до ДИК, кој ќе биде земен предвид при исплата на трошоците за платеното политичко рекламирање. Вториот извештај за реализирано платено политичко рекламирање, радиодифузерите треба да го достават седум дена по завршувањето на изборната кампања. Роковите се прецизно утврдени во Упатството за начинот на спроведување на одредбите од Изборниот законик за време на кампањите за претседателски избори и за локални избори во Дебар, Ново Село и Охрид во 2019 година, кое е објавено на [www.avmu.mk](http://www.avmu.mk), во банерот Избори 2019 и е доставено до сите радиодифузери. Обрасците за извештаите кои треба да се пополнат, ќе бидат доставени до радиодифузерите и од 1 април 2019 година ќе бидат објавени на веб страницата на Агенцијата. Државната изборна комисија ќе исплаќа надоместок само за емитуваната платена политичка програма, а не за планираната во медиа плановите.

**Директорот на Агенцијата, д-р Зоран Трајчевски**додаде дека е забрането спојување на платеното политичко рекламирање за ист претседателски кандидат или иста партија во два последователни реални часа.

***Снежана Димовска од МРТ, Македонско радио***, постави прашање во однос на начинот на обезбедување баланс во известувањето во дневно информативните емисии, односно принципот на еднаквост.

**Одговор на Виктор Шиков од Секторот за Програмски работи.**Во Изборниот законике прецизирано дека за претседателските и локалните избори, известувањето треба да биде по принципот на еднаквост на застапеност на кандидатите во вестите, дебатните емисии и во интервјуата. Важно е да се отстапи еднакво време за сите кандидати одделно, односно еднакво време за прилози во кои се носители изборните штабови кои ја водат кампањата во име на кандидатите. Агенцијата ќе го следи балансот во однос на целото времетраење на кампањата, и ќе објави извештаи кои ќе опфатат период од 10 дена. Во десет дневните извештаи ќе се види дали е направена рамномерна застапеност на кандидатите и кои жанрови се користени во кампањата.

***Димитар Мицев од Здружението Медиум објектив,*** констатираше дека казнените одредби од Изборниот законик важат подеднакво и за локално радио и за национална телевизија. Постави прашање дали Агенцијата ќе реагира доколку одредена политичка партија нарача закуп на ППР на странски медиум.

**Одговор на Директорот на Агенцијата, д-р Зоран Трајчевски.**Агенцијата не може да се меша во уредувачката политика на странските канали, иако постои можност учесниците во кампањата да закупат простор на странски медиум.

**Емилија Јаневска, Раководителка на Секторот за Програмски работи,**додаде дека во минатото имало случај, на странски канали да се рекламираат политички партии за време на изборен молк, и дека за тоа биле известени регулаторните тела во земјите кои имаат јурисдикција врз тие странски канали.

***Стојан Трпчевски од МТВ,*** констатираше дека за Јавниот сервис е најважна рамномерната застапеност на претседателските кандидати во вестите, а дека платената политичка програма за претседателските и локалните избори ќе биде одделена со два посебни џинглови.

***Виолета Димова од Собранискиот канал*** **на МТВ,** се надоврза во однос на бесплатното претставување на претседателските кандидати, и постави прашање дали претседателските кандидати треба секој ден да бидат застапени на програмата во текот на 19-те дена од изборната кампања.

**Одговор на Емилија Јаневска, Раководителка на Секторот за Програмски работи.**Согласно Упатството на Агенцијата за начинот на покривање на претседателските и локалните избори 2019, вкупното време за бесплатно емитување на ППР на претседателските кандидати е 3 часа, односно секој кандидат има право на 1 час. Како ќе се распоредат кандидатите во рамки на тоа време е уредувачка политика на Јавниот сервис.

***Меваип Абдил од ТВ Коха****,* постави прашање за тоа колку пари ќе се одвојат за медиумите од буџетот на државата, за платеното политичко рекламирање на кандидатите, односно доколку сите кандидати одлучат да го искористат целото време во сите медиуми и портали кои емитуваат ППР, колкава би била таа сума.

**Одговор на Љупка Гугучевска од Државната изборна комисија.** Согласно Изборниот законик, зафинансирањето на изборната кампања учесникот на изборната кампања може да потроши најмногу по 110 денари по запишан избирач, за сите активности на изборната кампања. Овде влегува платеното политичко рекламирање, организирање митинзи, каравани и се што ќе вклучи организаторот на изборната кампања. Овие пари не се исклучуво од буџетот, од буџетот се исклучиво средствата за ППР, а останатите активности си ги финансираат организаторите на кампањите преку донации.

***Меваип Абдил од ТВ Коха****,* постави дополнително прашањедоколку политичките партии достават реклама на македонски јазик, дали ТВ Коха која е регистрирана да емитува програма на албански јазик, е должна да ја емитува рекламата на македонски јазик или мора да се преведе на албански јазик.

**Виктор Шиков од Секторот за Програмски работи,**појасни дека рекламите не се преведуваат.

***Иле Петревски од ТВ Алсат-М,*** постави прашање за доставата на ценовници од страна на медиумите, дали има прекршување на роковите и што со тие медиуми кои ценовниците не ги доставиле навреме.

**Одговор на директорот на Агенцијата, д-р Зоран Трајчевски.** На веб страницата на Агенцијата, во банерот Избори 2019 е објавен Преглед на ценовници, во кој се евидентирани сите медиуми кои доставиле ценовници до Агенцијата во законскиот рок, и оние кои доставиле ценовници по истекот на рокот. Дали Државната изборна комисија ќе врши исплаќање на средства на медиумите кои доставиле ценовници по истекот на рокот, одговор ќе даде Државната изборна комисија, бидејќи за исплаќање на средствата одлучува ДИК, а не Агенцијата за аудио и аудиовизуелни медиумски услуги.

**Одговор на Љупка Гугучевска од Државната изборна комисија.**Сите ценовници кои се доставени до Државната изборна комисија се објавени на нејзината веб страница. Државната изборна комисија ќе достави дополнително информација до медиумите, за ставот во врска со оние медиуми кои доставиле ценовници по истекот на рокот.

**Прилог**

**Листа на присутни на првиот јавен состанок за 2019 година**

|  |
| --- |
| **Листа на присутни учесници на првиот јавен состанок за 2019 година на Агенцијата за аудио и аудиовизуелни медиумски услуги** |
| **Бр.** | **Име и презиме** | **Институција** |
| 1 | д-р Зоран Трајчевски | Агенција за аудио и аудиовизуелни медиумски услуги |
| 2 | Лазо Петрушевски |
| 3 | Селвер Ајдини |
| 4 | м-р Драгица Љубевска |
| 5 | м-р Емилија Јаневска |
| 6 | м-р Виктор Шиков |
| 7 | м-р Емилија П.Камењарова П.Камењарова П.Камењарова |
| 8 | м-р Виктор Стојанов |
| 9 | Огнен Неделковски |
|  10 | д-р Ивана Стојановска |
|  11 | Димитар Тануров |
|  12 | м-р Луција Ѓурковиќ |
| 13 | Несрин Махмут |
| 14 | Горан Радуновиќ |
| 15 | Марина Трајкова |
| 16 | м-р Рубин Талески |
| 17 | Елена Милошевска  |  1 ТВ |
| 18 | Лазар Јанев |  1 ТВ |
| 19 | Мери Јанчева  | ТВ Канал Вис |
| 20 | Лазо Димитров | ТВ Кочани |
| 21 | Андреј Димитров  | ТВ Кочани |
| 22 | Дејан Јорданов  | СИЗ МК НЕТ |
| 23 | Љупка Гугучевска | ДИК |
| 24 | Ангела Здравковска | ТВ Здравкин |
| 25 | Мигена Горенца | МТВ 2 |
| 26 | Виолета Димовска | МТВ Собраниски канал |
| 27 | Стојан Трпчевски | МТВ 1 |
| 28 | Снежана Димовска | МРТ, Македонско радио  |
| 29 | Наташа Андрееска | МРТ, Македонско радио |
| 30 | Коле Мавров  | Нет Кабел Струмица |
| 31 | Александра Филипоска | ТВ 24 Вести |

|  |  |  |
| --- | --- | --- |
| 32 | Ивица Дијчиновски  | Оне.Вип |
| 33 | Меваип Абдил | ТВ Коха  |
| 34 | Игор Бојаџиев | АЕК |
| 35 | Синиша Апостоловски | АЕК |
| 36 | Драган Ивановски | ТВ Плус |
| 37 | Јадранка Чадиковска | Здружение Радио Марија |
| 38 | Клина Стефановска | ТВ Телма |
| 39 | Димитар Мицев | Здружение Медиум објектив |
| 40 | Мевљадин Јимери | ТВ 21 |
| 41 | Зоран Јаневски  | ТВ Сител |
| 42 | Иван Годарски | ОБСЕ/ОДИХР |
| 43 | Илчо Цветановски | ОБСЕ/ОДИХР |
| 44 | Билјана Стојановска | ТВ Канал 5 |
| 45 | Арбен Халили | ТВ Клан Македонија |